钦定古今图书集成/历象汇编/岁功典/第092卷 > 蒜山被始兴王命作 前人
## 钦定古今图书集成/历象汇编/岁功典/第092卷 > 蒜山被始兴王命作 前人

暮冬霜朔严，地闭泉不流。元武藏木阴，丹乌还养羞。
劳农泽既周，役车时亦休。高薄符好蒨，藻驾及时游。
鹿苑岂淹睇，兔园不足留。升峤眺日轨，临迥望沧洲。
云生玉堂里，风靡银台陬。陂石类星悬，屿木似烟浮。
形胜信天府，珍宝丽皇州。白日回清景，芳艳洽欢柔。
参差出寒吹，飉戾江上讴。王德爱文雅，飞瀚洒鸣球。
美哉物会昌，衣道服光猷。